🐍 이무기(อีมูกิ) : ตำนานมังกรไร้ขา
ㅡจากสัตว์อสูรสู่สถานะของวิญญาณศักดิ์สิทธิ์ #xMugi_Mystic  

นี่เป็นภาคต่อของตำนานงูยักษ์ดึกดำบรรพ์ที่เคยเขียนเอาไว้เมื่อสัปดาห์ที่แล้ว ในสัปดาห์ก่อนมูกิได้พาพวกคุณไปรู้จักกับเรื่องราวของโอโรจิ งูยักษ์ดึกดำบรรพ์ที่ถือกำเนิดในยุคเทพเจ้าโบราณของญี่ปุ่นกันแล้ว สัปดาห์นี้ต้อนรับปีงู เทพเจ้างูธาตุไม้อึลซา (을사년, 乙巳年) ก็จะนำเรื่องราวตำนานที่เล่าขานต่อๆ กันมาของเกาหลีมาฝากทุกคนครับ

ก่อนอื่นต้องถามว่า "พวกคุณเคยได้ยินชื่อของ อีมูกิ มาก่อนหรือเปล่าครับ?"

이무기(螭龍) ถึงแม้จะมีคำว่า 'มูกิ' เหมือนกัน แต่เจ้านี้ก็ไม่ได้หมายถึงคนนามสกุลอี ชื่อมูกิหรอกนะครับ แต่เป็นชื่อเฉพาะที่เอาไว้เรียกรวมกันเลยใน 3 พยางค์ว่า อีมูกิ (I-moo-gi) ตามการเขียนแบบเกาหลีนั่นเอง

สำหรับสัตว์ในตำนานตัวนี้มีแหล่งข้อมูลจากหลากหลายที่และหลากหลายยุคสมัย แต่ละข้อมูลค่อนข้างมีความแตกต่างกัน ไม่ว่าจะเป็นบันทึกโบราณ หรือเรื่องเล่าตำนานเมือง ตำนานพื้นบ้าน ล้วนมีการแต่งเติมหรือนำไปบวกกับตัวละครในยุคสมัยนั้นๆ เพื่อสร้างสีสันและความน่าสนใจ แต่สิ่งที่เหมือนกันเสมอ นั่นก็คือ 'อีมูกิ ใฝ่ฝันอยากจะเป็นมังกร' หรือเปลี่ยนสถานะตัวเองจากสัตว์เดรัจฉานเป็นเทพเจ้า

ไม่ว่าจะเป็นข้อมูลตั้งแต่ยุคโบราณก่อนยุคสามก๊กเกาหลี จนมาถึงยุคโชซอน มังกรไร้ขา หรือเจ้างูยักษ์ตัวนี้ ก็ยังคงเป็นสัญลักษณ์ของความไม่สมหวัง ความทุกข์ระทม และความเคียดแค้นต่อโชคชะตาและโลกใบนี้เสมอ

มีบ้างที่บางตำนานยกย่องให้อีมูกิเป็นเทพเจ้าแห่งสายน้ำ หรือเป็นเทพเจ้าปกปักรักษาทะเลสาบ แหล่งน้ำ รวมไปถึงน่านน้ำต่างๆ ได้รับการเคารพบูชายกย่องจากชาวบ้านท้องถิ่น แต่ก็น้อยมากๆ ที่จะไม่มีด้านมืดหรือเรื่องเล่าสยองขวัญ สิ่งที่บ่งบอกว่านี่เป็นสัตว์อสูร ไม่ใช่หนึ่งในสมาชิกของ 'อนุกรมสัตว์เทวะ'

ในเรื่องเล่าที่ผมจะเล่าให้คุณฟังวันนี้ เราจะแบ่งออกเป็นส่วนต่างๆ ที่ย่อยง่ายขึ้นนิดหน่อย (ในความคิดเห็นของผมอะนะ) นั่นคือเล่าให้คุณฟังก่อนว่า 'อีมูกิ' ในความคิดของคนเกาหลีแล้วคือตัวอะไรกันแน่ มีความเชื่ออย่างไร ลักษณะและเผ่าพันธุ์รวมถึงแหล่งกำเนิดและที่มา

จากนั้นก็จะเล่าเรื่องของความลี้ลับ ความน่าสนใจเกี่ยวกับปาฏิหาริย์และพลังอำนาจ รวมถึงการเชื่อมโยงกับเหตุการณ์ต่างๆ ที่ถูกบันทึกเอาไว้ ซึ่งจะเลือกมาแค่เฉพาะเหตุการณ์ที่มีชื่อเสียงและผมสามารถนึกออกในช่วงนี้นะ

นอกจากนี้...

อืม, ผมขอเขียนไปคิดไปได้ไหม? ข้อมูลการเล่าครั้งนี้ถูกเขียนขึ้นมาแบบสดๆ เท่าที่นึกออก 55 แล้วค้นคว้าเพิ่มเติมในบางสิ่งที่นึกออกแล้วไม่แน่ใจ ดังนั้นหากมีขาดตกบกพร่องไปหรือมีเรื่องไหนที่ผมเล่าข้ามและคุณสงสัยก็สามารถแมนชั่นถามมาได้นะครับ :}

อ้อ!อีกอย่าง, เพราะเป็นเรื่องของ 'งูยักษ์' ดังนั้นผมจะหลีกเลี่ยงการใช้รูปที่ดูเหมือนภาพเสมือนจริงของงู และภาพที่ค่อนข้างจะคล้ายงู โดยเลือกภาพที่ดูเหมือนกับมังกรมากกว่ามาใช้ในการประกอบ content เพื่อเซฟความรู้สึกของคนที่ไม่ถูกชะตากับงูนะครับ 

(ถึงแม้ผมจะชอบสัตว์เลื้อยคลานมากๆ ก็ตาม)

ต่อจากนี้ขอให้คุณสนุกกับข้อมูลและเรื่องเล่าเกี่ยวกับสัตว์ในตำนานของเรากันครับ
#xMugi_Mystic